
             REPUBLIKA HRVATSKA								 
OPĆINSKI PREKRŠAJNI SUD U ZAGREBU	
            Zagreb, Avenija Dubrovnik 8  


U    I M E    R E P U B L I K E    H R V A T S K E

P  R  E  S  U  D  A

Općinski prekršajni sud u Zagrebu, po sutkinji Danieli Šola, uz sudjelovanje Mateja Jodanovića kao zapisničara, u prekršajnom predmetu protiv okrivljenika Luke Matkovića, zbog prekršaja iz čl. 42. st. 1. toč. 33. i st. 2. Zakona o računovodstvu (NN 78/15, 134/15, 120/16, 116/18, 47/20), u povodu prigovora okrivljenika uloženog na prekršajni nalog Financijske agencije, Regionalnog centra Zagreb, Klasa: 120-02/22-04/35031, Ur.broj: 07-03-22-1 od 08. studenog 2022. godine, nakon  provedenog žurnog postupka, na temelju odredbe čl. 182. toč. 2. Prekršajnog zakona (NN 107/07, 39/13, 157/13, 110/15, 70/17, 118/18), 6. ožujka 2026. godine, objavio je i  

p  r  e  s  u  d  i  o     j  e

Okrivljenik Luka Matković, sin Stipe i Ive, djev. Perić, OIB: 94200445714, rođen 01.03.1961. godine u Imotskom, s prebivalištem u Zagrebu, Ulica Predraga Heruca 15, državljanin RH, oženjen, otac troje djece, po zanimanju odvjetnik, VSS, zaposlen u vlastitom Odvjetničkom uredu, sa mjesečnim primanjima u iznosu od 800,00 eura, prekršajno neosuđivan, protiv njega se ne vodi postupak za drugi prekršaj ili kazneno djelo,

o s l o b a đ a   s e   o d   o p t u ž b e

I.	da kao odgovorna osoba poduzetnika "PAPUK PAKRAC j.d.o.o." iz Zagreba, OIB 35290027445, (subjekt brisan 12. siječnja 2024.) ne bi dostavio FINI u bilo koju poslovnicu FINE na području RH ili putem internetskog servisa, uz korištenje digitalnog certifikata, najkasnije u roku od šest mjeseci od zadnjeg dana poslovne godine, odnosno do 30. lipnja 2022.g. radi javne objave godišnji financijski izvještaj s ostalom propisanom dokumentacijom, za poslovnu 2021. godinu,
dakle, da kao odgovorna osoba poduzetnika ne bi dostavio dokumentaciju iz članka 30. stavaka 2., 3. i 4. Zakona o računovodstvu, sukladno rokovima iz čl. 30. st. 5., 6. i 7. cit. Zakona,
	čime bi počinio prekršaj iz čl. 42. st. 1. toč. 33. i st. 2. Zakona o računovodstvu,

II. 	Temeljem čl. 140. st. 2. Prekršajnog zakona,  troškovi prekršajnog postupka iz čl. 138. st. 2. toč. 2. do 5. i toč. 7. Prekršajnog zakona padaju na teret proračunskih sredstava.

 Obrazloženje 

1. Financijska agencija, Regionalni centar Zagreb, Klasa: 120-02/22-04/35031, Ur.broj: 07-03-22-1 od 08. studenog 2022. godine, izdao je prekršajni nalog protiv okrivljenika zbog djela prekršaja činjenično i pravno opisanog u izreci ove presude, a koji prekršajni nalog je, u povodu prigovora okrivljenice, dostavljen ovom Sudu na rješavanje. Na temelju odredbe čl. 238. st. 9. Prekršajnog zakona prekršajni nalog je u povodu pravodobnog prigovora okrivljenika stavljen izvan snage te je proveden žurni postupak.
2. Ispitan na navode iz optužnog prijedloga, okrivljenik Luka Matković je u cijelosti je poricao djelo prekršaja koje mu se stavlja na teret. Naveo kako u vrijeme počinjenja prekršaja nije bio ovlaštena osoba tj. direktor pravne osobe Papuk Pakrac j.d.o.o.  Naime, 21. siječnja 2020. godine predao je ostavku na mjesto direktora društva Papuk Pakrac j.d.o.o. predsjedniku Skupštine osnivača Petru Perkušiću koji je prihvatio moju ostavku i obvezao se provesti promjenu u Sudskom registru, što očito nije učinio. Njegovo prvo saznanje da nije provedena promjena je bilo prilikom primitka prekršajnog naloga. U spis je predao preslik navedene ostavke. Dodao je da je osnivač društva bila braniteljska udruga GHEK MIR, a on je bio direktor društva sve do navedenog dana, društvo uopće nije poslovalo i na koncu je brisano. 
3. U tijeku postupka izvršen je uvid i pročitan je povijesni izvadak iz sudskog registra za pravnu osobu  Papuk Pakrac j.d.o.o., ostavka na mjesto direktora društva, izvadak iz registra godišnjih financijskih izvještaja za 2021. i  prekršajna evidencija za okrivljenika.
4. Uvidom u cit. izvadak razvidno je da je okr. Luka Matković bio upisan kao direktor društva, s ovlaštenjem da društvo zastupa samostalno i neograničeno te je pravna osoba 12. siječnja 2024. godine brisana iz sudskog registra. 
5. Iz cit. ostavke na mjesto direktora društva od 21. siječnja  2020. razvidno je da je okr. Luka Matković  istu naslovio na pravnu osobu Papuk Pakrac j.d.o.o.  i HGK MIR, na ruke predsjednika Skupštine u kojem u bitnome navodi kako osnivača i Skupštinu društva obavještava  kako zbog poslovnih obaveza više nije u mogućnosti  biti direktor društva te daje neopozivu ostavku, koji podnesak je potpisan od strane okrivljenika, a ovjeren faksimilom na kojem stoji Hrvatski gospodarski ekonomski klub Mir. 
6. Iz cit. izvatka iz registra godišnjih financijskih izvještaja za 2021. razvidno je da okrivljenik nije do dana izdavanja izvatka 08. prosinca 2025. dostavio godišnji financijski izvještaj s ostalom propisanom dokumentacijom radi javne objave.
7. Iz prekršajne evidencije razvidno je da okrivljenik Luka Matković nije prekršajno osuđivan.
8. Temeljem provedenog postupka, cijeneći svaki dokaz zasebno kao i njihovu međusobnu povezanost te uzimajući u obzir obranu okrivljenika u kojoj je poricao počinjenje prekršaja, sud smatra neutvrđenim da bi u ponašanju okrivljenika bilo ostvareno bitno obilježje djela prekršaja stavljenog mu na teret. Naime, okrivljenik je odlučno poricao počinjenje prekršaja koji mu se stavlja na teret, u bitnome navodeći da je 21. siječnja 2020. godine podnio neopozivu ostavku društvu i Skupštini osnivača društva na mjestu direktora društva. Odredbom čl. 424.a Zakona o trgovačkim društvima (Narodne novine br. 111/1993, 34/1999, 121/1999, 52/2000, 118/2003, 107/2007, 146/2008, 137/2009, 111/2012, 125/2011, 68/2013, 110/2015, 40/2019, 34/2022, 114/2022, 18/2023, 130/2023, 136/2024) za prestanak članstava u upravi nije potrebna odluka društvu i isti djeluje od dana navedenog u ostavci, a ako taj dan nije naveden, a zato postoji važan razlog od dana kad je izjavljena, a u protivnom tek u proteku 14 dana od tog dana. Na temelju provedenih dokaza sud je utvrdio da je ostavka koju je okr. podnio stupila na snagu 21. siječnja 2020. godine, te je dostavljena osobama kojima je morala biti dostavljena. Čl. 61. Prekršajnog zakona definirana je odgovorna osoba kao fizička osoba koja vodi poslove pravne osobe ili joj je povjereno obavljanje određenih poslova iz područja djelovanja pravne osobe. Zbog navedenog, sud nije utvrdio odlučnu činjenicu da bi okrivljenik u vrijeme počinjenja djela prekršaja odnosno do 30. travnja 2022.godine vodio poslove društva, niti da mu je povjereno obavljanje određenih poslova iz područja djelovanja pravne osobe, pa samim time niti da je bio odgovorna osoba u pravnoj osobi. Budući da je okrivljeniku svojstvo direktora društva prestalo ostavkom 21. siječnja 2020. godine, od tog dana okr. nije mogao poduzimati nikakve radnje u ime pravne osobe. Pri tome valja napomenuti da okolnost da je okr. eventualno u vrijeme počinjenja djela bio upisan u sudski registar kao jedini direktor društva, ne može izvesti zaključak da je tom činjenicom odgovorna osoba u pravnoj osobi, jer Zakon o trgovačkim društvima čl. 425. propisuje da je upis promjene člana uprave u sudski registar deklaratorne naravi, iz čega se ne može izvesti zaključak da je tom činjenicom odgovorna osoba u pravnoj osobi. Stoga je trebalo odlučiti kao u izreci ove presude i okrivljenika osloboditi od optužbe temeljem u izreci citiranog propisa, jer nije dokazano da je počinio djelo prekršaja na način i pod uvjetima kako mu se optužnim prijedlogom stavlja na teret.
9. Temeljem u izreci citiranih propisa troškovi prekršajnog postupka padaju na teret proračunskih sredstava jer je okrivljenik oslobođen od optužbe.

U Zagrebu, 6. ožujka 2026. 

      Zapisničar									   	   Sutkinja
  Matej Jodanović									          Daniela Šola


Pouka o pravnom lijeku:
Protiv ove presude ovlaštene osobe mogu podnijeti žalbu u roku od 8 dana od dana dostave prijepisa presude. Žalba se podnosi Općinskom prekršajnom sudu u Zagrebu, Av. Dubrovnik 8 u dva istovjetna primjerka, pozivom na gornji broj, a o žalbi odlučuje Visoki prekršajni sud. 

Dostaviti:
1. Okr. Luka Matković, Ul. Predraga Heruca 15, Zagreb
1. Tužitelj, Financijska agencija, Regionalni centar Zagreb, Zagreb, Ulica grada Vukovara 70,
1. U spis. 

3

image1.png




